### Beslutningstema

Det skal besluttes, om der skal meddeles dispensation fra Lokalplan 307 for Verner Holst til udstykning af tre byggegrunde samt drøftes, om der skal nedlægges et §14 forbud med henblik på ændring i lokalplanen til anvendelse alene for helårsbeboelser i området.

### Sagsfremstilling

Ejeren af matr.nr. 856 [adresse], Rømø, beliggende [adresse], 6792 Rømø har søgt om dispensation til at udstykke tre grunde til bebyggelse.

Lokalplan nr. 307 er gældende for [adresse] og udlægger området til delvist byzone og landzone. Matr. nr. 856 er beliggende i byzone. Lokalplanen har blandt andet til formål at fastlægge områdets anvendelse til beboelse samt mindre ikke-generende erhverv i tilknytning til boligerne, at sikre bevarelse af bebyggelse af særlig arkitektonisk og kulturhistorisk værdi og at give mulighed for opførelse af nye bygninger. Lokalplanens anvendelsesbestemmelse foreskriver, at lokalplanområdet kun må anvendes til boliger i form af fritliggende enfamiliehuse med én bolig for én familie. Området må endvidere anvendes til mindre ikke-generende erhvervstyper under forudsætning af, at ejendommen samtidig anvendes til helårsbeboelse af ejeren eller en anden med direkte tilknytning til erhvervsdelen og at der må ikke indrettes ferielejligheder, pensionater eller andre turistrelaterede overnatningsfaciliteter indenfor lokalplanområdet.

Der er i ansøgningen ikke oplyst noget om, hvad der ønskes bygget. Udgangspunktet er, at det skal være helårsboliger i byzone. I to tidligere sager i området har klagenævnet dog fastslået, at lokalplanens formåls- og anvendelsesbestemmelser ikke kan hindre en anvendelse til fritidsbolig. Dette skyldes, at bestemmelsen ikke er formuleret tilstrækkelig præcist. Boliger i lokalplanområdet kan derved anvendes som fritidsboliger for deres ejere, og byggegrunde på [adresse] hjemmeside udbydes som helårs/sommerhus grunde.

Spørgsmålet om anvendelse har som tidligere skrevet, været prøvet af to omgange i klagenævnsregi. Første gang var i 2005 hvor klagenævnet udtalte:

"At ud fra en rent sproglig fortolkning kan der bestå en hvis tvivl om forståelsen af §3, herunder om hvorvidt bestemmelsen forbyder feriebeboelse. Det frem i midlertidigt af lokalplanredegørelsens beskrivelse af planlægningens forløb, at det oprindeligt var [adresse] hensigt at tilvejebringe en plan, der kunne forhindre yderligere anvendelse af huse i området til ferieformål, men at Byrådet under indtryk af de indsigelser, der blev fremsat mod de offentliggjorte lokalplanforslag, ændrede sine planlægningsmæssige intentioner. Det er dermed klart tilkendegivet under processen som gengivet i redegørelsen at den vedtagne plan ikke skal forhindre, at boliger i området anvendes til som ferieboliger."

Anden gang sagen blev prøvet var i forbindelse med byggeri, hvor klagenævnet i afgørelse af 19. september 2012 udtalte:

"Hvad angår det af klagerne rejste spørgsmål om bebyggelsens mulige anvendelse bemærkes, at der ikke i lokalplanen er stillet krav om, at boliger i området kun må anvendes til helårsbeboelse. Lokalplanen og dermed planloven er således ikke til hinder for, at ejendommens bebyggelse anvendes som feriebolig. Hvorvidt en eventuel udlejning er lovlig i medfør af lov om sommerhuse og campering m.v. må i første instans afgøres af Naturstyrelsen."

Det vurderes således på baggrund af klagenævnets afgørelser, at det ikke i den gældende lokalplan er hjemmel til at håndhæve et krav om helårsbeboelse.

Da der har ligget en bygning på den pågældende matrikel, som søges udstykket, og kun en del af matriklen er registreret med §3 hede, kan den del, der har været bebygget, bebygges igen til det, som lokalplanen tillader dvs. en bolig til en familie.

I § 6.1 foreskrives, at ny bebyggelse kun må opføres indenfor de på kortbilag 4 viste udbygningsområder. Der kan dog opføres tilbygninger, nødvendige udhuse, carporte og lignende bygninger i hele lokalplanområdet.

Kortbilag 4 viser, at matr. nr. 856 er beliggende uden for de arealer, som kan udstykkes.

Lokalplanens § 6.2 foreskriver derudover, at bebyggelsesprocenten ikke må overstige 25 for den enkelte ejendom. Dog må beboelse ikke udgøre mere end 250 m2.

Der er inden for området blevet bygget huse op til 250 m2.

Matr. nr. 856 er delvist registreret med §3 hede. Da hede-arealet var tilstede før 1992 og byzonen var registret tilbage fra omkring 1970 er §3 beskyttelsen ikke gældende over for bymæssig bebyggelse. Naturbeskyttelsesloven er dermed ikke bestemmende over for bebyggelse og udstykning af grunden. Det er dermed lokalplanen for området som er regulerende.

Sagen har været sendt i nabohøring i lokalplanplanområdet og til nabo mod vest. I høringsperioden er der indkommet flere bemærkninger imod udstykningen. Indsigelserne er vedlagt som bilag.

Matr.nr. 856 har indtil fornylig været bebygget med en bygning, som er blevet fjernet. Med lokalplanens formål og anvendelse bestemmelser for øje, har ejer i dag ret til at opføre en bolig på ejendommen.

I henhold til lokalplanens kortbilag 4 er udstykningsmulighederne planlagt som en fortætning af det eksisterende bebyggede område. I kanten af lokalplanområdet er ældre gårde fastlagt til at ligge i landzone. Man har dermed lagt op til, at udstykningsmulighederne skal holdes inden for et afgrænset område af [adresse] mellem [adresse] i syd og [adresse] i nord. Det ansøgte ligger i kanten mellem et af landzone områderne og byzonen syd for [adresse], dvs. uden for det område som indeholde udstykningsmuligheder i henhold til lokalplan 307.

I dag er 17 ejendomme i området registret med folkeregisteradresser. 15 ejendomme er registreret uden folkeregister, dvs. fritidsbolig anvendelse og der er 8 muligheder inden for lokalplanen for ny bebyggelse inden for lokalplanområdet.

Hvis man ønsker, at der skal ske forbud mod anvendelse til fritidsbolig, skal der nedlægges §14 forbud og udarbejdes en ny lokalplan for området, som fastlægger områdets anvendelse til helårsbeboelse. De ejendomme, som anvendes til sommerhuser/fritidsboliger i dag, vil kunne forsætte med uændret anvendelse, indtil de bliver taget i brug som til helårsbeboelse. De boliger, som anvendes til helårsbeboelse, vil efter en ny lokalplan ikke kunne konverteres til fritidsboliger..

En ændring af lokalplanens anvendelsesbestemmelse til anvendelse til helårsbeboelse vil have en konsekvens for boligpriserne. Fritidsboliger har som udgangspunkt en højere pris end helårsboliger i området. Dette betyder, at de ejendomme som i dag anvendes til helårsbeboelse vil få en lavere salgspris end de boliger, som kan anvendes til fritidsbolig.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at der meddeles afslag på dispensation og

at det drøftes, om der skal nedlægges et §14 forbud med henblik på ændring i lokalplan til anvendelse alene for helårsbeboelser i området.

### Beslutning

Udvalget besluttede at der meddeles afslag på dispensation.

Udvalget henstiller til ejer, at der ikke opføres et hus til ferie- og fritidsformål.